## La Generalitat treballa en la recuperació i neteja dels objectes de prova judicials custodiats en el Complex Logístic i Arxiu de Riba-roja de Túria afectats per la riuada

*** La DANA ha afectat el 15 % de les 30.000 peces de convicció del partit judicial de València i de l’Audiència Provincial de València
* La Sala de Govern del TSJCV va autoritzar netejar i traslladar les peces de convicció a un altre espai per a garantir la cadena de custòdia**

La Generalitat, a través de la Conselleria de Justícia i Administració Pública, treballa en la recuperació i neteja de les peces de convicció afectades per la inundació provocada per la riuada del passat 29 d’octubre en el Complex Logístic i Arxiu Intermedi del Polígon l’Oliveral de Riba-roja de Túria.

Este complex, propietat de la Conselleria d’Economia i Hisenda, allotja espais cedits a la Conselleria de Justícia. Entre estos, destaquen el dipòsit de la Unitat Administrativa de Suport als Arxius Judicials de la Comunitat Valenciana i l’equip de peces de convicció del Servici Comú Processal d’Assumptes Generals (SCAG) de València.

La inundació va afectar tant les infraestructures com el material emmagatzemat.

En eixa línia, de les 30.000 peces que custodia actualment el SCAG en el depòsit de Riba-roja de Túria, s’han vist afectades les peces que es trobaven en els primers prestatges corresponents al partit judicial de València i de l’Audiència Provincial de València.

Segons les estimacions, el 15 % del material està danyat, si bé és cert que no es pot determinar encara l’estat i possible utilitat de conservació de les peces.

En este sentit, la Sala de Govern del TSJ de la Comunitat Valenciana va autoritzar mitjançant un acord el passat 20 de novembre la neteja immediata dels soterranis de l’Arxiu Territorial i el trasllat de les peces de convicció no afectades a un altre espai amb la finalitat que es puga garantir la conservació i la cadena de custòdia.

Pel que fa a documentació judicial, no s’ha vist perjudicada per la inundació, ja que la que pertany al SCAG es troba tota en els arxius de la Ciutat de la Justícia de València i la custodiada pel Servici Comú Processal de l’Arxiu Judicial Territorial de la Comunitat Valenciana (SCAT) està situada en la planta primera de l’edifici i, per tant, no s’ha vist danyada.

Les peces de convicció són els objectes o elements materials relacionats amb la comissió d’un delicte que s’utilitzen com a prova en un procés judicial. Estes peces tenen un valor probatori perquè poden ajudar a demostrar l’existència del delicte, la participació d’un acusat o els fets investigats.

Donada la seua importància, des de la Conselleria de Justícia s’està treballant de manera coordinada amb equips tècnics i operatius per a mantindre la integritat de les evidències i s’estan prenent totes les mesures per a assegurar que tant les peces com la documentació continuen el seu curs sense que els danys patits afecten els processos legals.

Fecha: 06/12/2024